
Bankmentési mechanizmusok eurózónán innen és túl

A bankszanálási mechanizmus kialakításának szükségességére a 2008-ban Európában is eszkalálódó válság hívta fel a figyelmet. Kutatásom tárgyának aktualitását az adja, hogy a bankszanálási mechanizmusok és alapok létrejötte a tagállamokban és a bankunió keretében még folyamatban van.
Dolgozatom célja, hogy felhívjam a figyelmet a még napjainkban is formálódó bankmentés eljárás- és intézményrendjének a jelentőségére, valamint a kezelés mellett a megelőző intézkedések szabályozásának a fontosságára is.
Dolgozatom struktúráját az alábbi logikai vázra építem fel: A szabályozás alapjainak a meghatározását és szükségességének az igazolását követően komparatív módon elemzem a releváns uniós irányelv és a kapcsolódó magyar törvény legfontosabb rendelkezéseit. A bankszanálás új eljárásrendje mellett az átalakulóban lévő intézményi kereteket is kutatom.
Ennek keretében vizsgálat tárgyát képezi a Magyar Nemzeti Bank bővülő hatásköre és függetlenségének kérdése is, továbbá a jegybank tulajdonába került, a szakirodalomban mindezidáig mellőzött „felszámolócég” is. A bankszanálási rendszer átfogó vizsgálata és a magyar érdekek meghatározása céljából elemzem az euróövezeti tagállamokban kialakított bankuniót, valamint hazánk vonatkozásában az esetleges csatlakozás előnyeit és hátrányait.
Jogtörténeti és jogösszehasonlító módszerekkel vizsgálom az uniós és a hazai jogszabályokat, jogi dokumentumokat, tekintettel a jogalkotói célokra, valamint meghatározva a szabályozás esetleges következményeit, azok negatívumait és pozitívumait Magyarország szemszögéből.
Következtetésem, hogy a válság hatására előtérbe került a bankfelügyeleti és a bankmentési mechanizmusok kialakításának a szükségessége, azok szabályozása – mind tagállami, mind európai uniós szinten. A bankfelügyeleti rendszerek már többségében kialakultak, azonban a bankmentések szabályozása többnyire még folyamatban van. Az Európa Unió és Magyarország célja is az, hogy megfelelő eszközök meghatározásával megelőzzék, és szükség esetén kezeljék a pénzügyi intézmények válságát, minimalizálva ezáltal a bankválságoknak az államháztartásra és az államadósságra gyakorolt negatív hatásait, csökkentve a pénzügyi piacok és a költségvetési politika elégtelenségeinek kölcsönös egymásra hatását, az interdependenciát.



